Limuviinalain uusin seuraus - ministeri Saarikko perustaa kansallisen alkoholifoorumin

Perhe- ja peruspalveluministeri Annika Saarikko (kesk.) vieraili Kiuruvedellä Lasten- ja nuortenkoti Himaharjussa maanantaina. Oikealla Himaharjun yrittäjä-toiminnanjohtaja Terttu Röntynen. Petri Karvinen

Petri Karvinen

Perhe- ja peruspalveluministeri Annika Saarikko (kesk.) perustaa Suomeen kansallisen alkoholifoorumin. Saarikon mukaan foorumi aloittaa toimintansa todennäköisesti huhtikuussa.

Foorumin tarkoituksena on seurata uudistuvan alkoholilain vaikutuksia suomalaisten arkeen. Foorumin jäseniksi kutsutaan edustajia alkoholijuomateollisuudesta, kaupan alalta, päihdejärjestöistä, sosiaali- ja terveydenhuollosta sekä alkoholin valvonnasta vastaavista viranomaistahoista.

– Toimin itse ryhmän puheenjohtajana, Saarikko kertoo Savon Sanomille.

Saarikon mukaan foorumia tarvitaan, koska paljon kiistellyn uudistuksen haittavaikutusten laajuutta ei aukottomasti tiedetä. Esimerkiksi Terveyden ja hyvinvoinnin laitos arvioi, että muutosten myötä suomalaisten alkoholinkulutus ja yhteiskunnan alkoholihaitat lisääntyvät.

Uusi alkoholilaki on jo tuonut kauppojen hyllyille nelosoluet, tislaamalla valmistetut long drinkit sekä niin sanotut limuviinat. Maaliskuun alusta lähtien laki sallii myös anniskeluravintoloiden aiempaa vapaammat aukioloajat.

– Vasta vähän pidemmällä aikavälillä voimme nähdä, näkyykö uudistus esimerkiksi kasvaneina järjestyshäiriöinä tai lisääntyneinä sosiaali- ja terveyspalveluiden ruuhkina. Asiaa on kuitenkin tärkeää alkaa tarkastella heti, Saarikko perustelee.